b'\n_START_ARTICLE_\nTrade (sport)\n_START_PARAGRAPH_\nEt trade er et f\xc3\xa6nomen der is\xc3\xa6r kendes fra nordamerikansk holdsport, heriblandt de fire store professionelle ligaer: MLB, NBA, NFL og NHL. Et trade er popul\xc3\xa6rt sagt en byttehandel mellem to eller flere klubber. I en s\xc3\xa5dan byttehandel kan indg\xc3\xa5 en eller flere spillere fra hvert hold, rettigheder til unge spillere som endnu ikke er p\xc3\xa5 kontrakt, draft-valg samt i sj\xc3\xa6ldne tilf\xc3\xa6lde penge eller andet. Da man i nordamerikansk holdsport sj\xc3\xa6ldent k\xc3\xb8ber og s\xc3\xa6lger spillere for store millionbel\xc3\xb8b s\xc3\xa5dan som det f.eks. kendes fra europ\xc3\xa6isk fodbold, v\xc3\xa6lger man i stedet at indg\xc3\xa5 disse byttehandler._NEWLINE_I princippet kan alle spillere i de ovenn\xc3\xa6vnte ligaer blive tradet til en anden klub i samme liga uden deres samtykke. Enkelte \xe2\x80\x93 typisk \xc3\xa6ldre \xe2\x80\x93 spillere kan dog have en klausul i deres kontrakt, en s\xc3\xa5kaldt \'no trade clause\', som giver dem veto-ret overfor et foresl\xc3\xa5et trade.\n_START_SECTION_\nMotiver til at trade\n_START_PARAGRAPH_\nDa der i nordamerikansk holdsport som oftest er tale om lukkede ligaer uden op- eller nedrykning, finder man her ofte andre motiver til at "s\xc3\xa6lge" spillere end det kendes fra traditionelle europ\xc3\xa6iske ligaer. Man ser f.eks. ofte at hold der ikke kan n\xc3\xa5 med i slutspillet v\xc3\xa6lger at bytte nogle af deres rutinerede spillere \xe2\x80\x93 som de m\xc3\xa5ske endda alligevel ville miste ved kontraktudl\xc3\xb8b efter s\xc3\xa6sonen \xe2\x80\x93 til hold med forh\xc3\xa5bninger om at g\xc3\xa5 langt i slutspillet. De vil s\xc3\xa5 typisk f\xc3\xa5 unge talenter eller draft-valg retur og derved st\xc3\xa5 med et bedre hold i fremtiden. Da flere af de f\xc3\xb8rn\xc3\xa6vnte ligaer ogs\xc3\xa5 opererer med et l\xc3\xb8nloft kan dette ogs\xc3\xa5 spille ind. Et hold kan simpelthen blive tvunget til at skille sig af med en eller flere dyre spillere for ikke at blive ramt af l\xc3\xb8nloftet.\n_START_SECTION_\nKuriosum\n_START_PARAGRAPH_\nEndelig er der eksempler p\xc3\xa5 us\xc3\xa6dvanlige trades, som da Western Hockey League-holdet Seattle Breakers i 1983 tradede rettighederne til en spiller ved navn Tom Martin til Victoria Cougars for Cougars\' spillerbus! Det var faktisk et trade der gav en vis mening, idet Seattle ikke kunne skrive kontrakt med Martin der \xc3\xb8nskede at spille i sin hjemby Victoria. Samtidig havde Victoria Cougars, som havde k\xc3\xb8bt bussen af et nedlagt konkurrerende hold, ikke r\xc3\xa5d til at indregistrere bussen i Canada.'